CELEX: 32021D0762
Language: bg
Date: 2021-05-06 00:00:00
Title: Решение за изпълнение (ЕС) 2021/762 на Комисията от 6 май 2021 година за удължаване на срока на действието, предприето от Министерството на земеделието, храните и морските въпроси на Ирландия, позволяващо предоставянето на пазара и употребата на биоциди, съдържащи пропан-2-ол, като продукти за хигиена на човека, в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2021) 3127) (само текстът на английски език е автентичен)

10.5.2021   
               
               
                  BG
               
               
                  Официален вестник на Европейския съюз
               
               
                  L 162/50
               
            
         РЕШЕНИЕ ЗА ИЗПЪЛНЕНИЕ (ЕС) 2021/762 НА КОМИСИЯТА
         от 6 май 2021 година
         за удължаване на срока на действието, предприето от Министерството на земеделието, храните и морските въпроси на Ирландия, позволяващо предоставянето на пазара и употребата на биоциди, съдържащи пропан-2-ол, като продукти за хигиена на човека, в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер С(2021) 3127)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
         като има предвид, че:
         
                     (1)
                  
                  
                     На 18 септември 2020 г. Министерството на земеделието, храните и морските въпроси на Ирландия („компетентният орган“) прие решение в съответствие с член 55, параграф 1, първа алинея от Регламент (ЕС) № 528/2012 да разреши до 16 март 2021 г. предоставянето на пазара и употребата на биоциди, съдържащи пропан-2-ол, като продукти за хигиена на човека („действието“). Компетентният орган уведоми Комисията и компетентните органи на останалите държави членки за това действие и за основанията за него, в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е било необходимо с цел опазване на общественото здраве. Използването на дезинфектанти за ръце на спиртна основа се препоръчва от Световната здравна организация (СЗО) като превантивна мярка срещу разпространението на COVID-19, алтернативна на измиването на ръцете със сапун и вода.
                  
               
                     (3)
                  
                  
                     Препоръчаната от СЗО формулация на основата на пропан-2-ол съдържа като активно вещество пропан-2-ол. Пропан-2-ол е одобрен за употреба в биоциди от продуктов тип 1 (хигиена на човека), определен в приложение V към Регламент (ЕС) № 528/2012.
                  
               
                     (4)
                  
                  
                     След избухването на пандемията от COVID-19 продуктите за дезинфекция станаха обект на изключително голямо търсене в Ирландия, което доведе до безпрецедентен недостиг в снабдяването с такива продукти на ирландския пазар. COVID-19 представлява сериозна заплаха за общественото здраве в Ирландия, а наличието на достатъчни количества продукти за дезинфекция е от решаващо значение за контрола на разпространението му.
                  
               
                     (5)
                  
                  
                     Съгласно условията, определени в действието, дружествата, които възнамеряват да предлагат такива продукти на пазара, трябва да предоставят на компетентния орган специфична информация за продукта, а органът да реши дали да даде разрешение за предлагането на продуктите на пазара.
                  
               
                     (6)
                  
                  
                     На 5 февруари 2021 г. Комисията получи обосновано искане от компетентния орган за разрешаване удължаването на срока на действието в съответствие с член 55, параграф 1, трета алинея от Регламент (ЕС) № 528/2012. Искането беше отправено въз основа на опасението че COVID-19 може да продължи да бъде заплаха за общественото здраве и след 16 март 2021 г., както и на съображението че пускането на други продукти за дезинфекция е от решаващо значение за ограничаването на опасността, породена от COVID-19.
                  
               
                     (7)
                  
                  
                     Според компетентния орган търсенето на дезинфекциращи продукти за хигиена на човека остава изключително високо поради продължаващото разпространение на COVID-19 в Ирландия.
                  
               
                     (8)
                  
                  
                     Компетентният орган насърчи всички дружества, които са пуснали свои продукти на пазара в рамките на действието, във възможно най-кратък срок да поискат редовно разрешение за продукта, за да бъдат сведени до минимум нарушенията в снабдяването. Някои дружества подадоха заявление за разрешаване на техни продукти на национално равнище. За оценката на заявленията обаче е необходим значителен период от време.
                  
               
                     (9)
                  
                  
                     Тъй като COVID-19 продължава да представлява опасност за общественото здраве и тази опасност не може да бъде адекватно овладяна в Ирландия без да бъде разрешено пускането на пазара на допълнителни продукти за дезинфекция, е целесъобразно да се разреши на компетентния орган да удължи срока на действието.
                  
               
                     (10)
                  
                  
                     Като се има предвид че срокът на действието изтече на 17 март 2021 г., настоящото решение следва да се прилага с обратно действие.
                  
               
                     (11)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Министерството на земеделието, храните и морските въпроси на Ирландия може да удължи до 18 септември 2022 г. срока на валидност на разрешителното за предоставяне на пазара и употреба на биоциди, съдържащи пропан-2-ол, като продукти за хигиена на човека.
         
         
            Член 2
            Адресат на настоящото решение е Министерството на земеделието, храните и морските въпроси на Ирландия.
            То се прилага от 17 март 2021 г.
         
         
            Съставено в Брюксел на 6 май 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.